Broj: 711-I-1173-P-129/19-03-18

Zagreb, 18. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), u predmetu **dužnosnice Katice Mišković, pomoćnice ministra regionalnog razvoja i fondova Europske unije,** na 47. sjednici, održanoj 18. travnja 2019.g., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnice Katice Mišković, neće se pokrenuti vezano za okolnost da je istovremeno uz obnašanje dužnosti pomoćnice ministra regionalnog razvoja i fondova Europske unije počevši od 1. srpnja 2017.g. obavljala funkciju predsjednice Upravnog vijeća Županijske uprave za ceste Brodsko-posavske županije, s obzirom da je ista ustanova proglašena ustanovom od posebnog interesa za Brodsko-posavsku županiju, prije nego je dužnosnica stupila na dužnost, te s obzirom da za obavljanje iste funkcije dužnosnica nije primala novčanu naknadu, slijedom čega proizlazi da u opisanom postupanju dužnosnice nije došlo do moguće povrede članka 14. stavka 1. i 2. ZSSI-a.**
2. **Pokreće se postupak za odlučivanje o sukobu interesa protiv dužnosnice Katice Mišković, zbog moguće povrede članka 14. stavka 1. ZSSI-a, koja proizlazi iz obnašanja navedene dužnosti počevši od 1. srpnja 2017.g. te istovremenog obavljanja funkcije članice Upravnog vijeća ustanove HRVATSKI CENTAR ZA ZADRUŽNO PODUZETNIŠTVO, a koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave niti je posebnim zakonom određeno da je dužnosnica član Upravnog vijeća navedene ustanove po položaju.**
3. **Poziva se dužnosnica Katica Mišković da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja točke II. ove odluke.**

Obrazloženje

Povjerenstvo je dana 8. travnja 2019.g. zaprimilo anonimnu prijavu mogućeg sukoba interesa protiv dužnosnice Katice Mišković, koja je u knjizi ulazne pošte Povjerenstva zaprimljena pod poslovnim brojem: 711-U-1592-P-129/19-01-4, povodom koje se vodi predmet broj P-129/19. U predmetnoj prijavi ukazuje se da Katica Mišković istovremeno obnaša dužnost u smislu ZSSI-a i da je članica odnosno predsjednica upravnih vijeća ustanova.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu istog Zakona. Uvidom u Registar dužnosnika Povjerenstvo je utvrdilo da Katica Mišković obnaša dužnost pomoćnice ministra regionalnog razvoja i fondova Europske unije počevši od 1. srpnja 2017.g. Stoga je Katica Mišković, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Sukladno članku 20. stavku 3. ZSSI-a, odredbe članka 14. ZSSI-a obvezuju dužnosnike za vrijeme obnašanja dužnosti, kao i u razdoblju od dvanaest mjeseci nakon prestanka obnašanja dužnosti.

Povjerenstvo je radi provjere saznanja iz prijave koja upućuju na mogućnost povrede odredbi ZSSI-a, izvršilo uvid u Izvješće o imovinskom stanju dužnosnice Katice Mišković, u podatke sudskog registra, podatke Porezne uprave i dokumentaciju koju je dužnosnica dostavila u spis predmeta prije donošenja ove odluke.

Povjerenstvo je izvršilo uvid u Izvješća o imovinskom stanju koja je dužnosnica Katica Mišković podnijela Povjerenstvu i to Izvješće od 25. kolovoza 2017.g., podneseno povodom stupanja na dužnost te Izvješće od 16. studenog 2017., podneseno radi ispravka.

U navedenim izvješćima dužnosnica je navela podatak da volonterski obavlja funkciju predsjednice Upravnog vijeća ŽUC Brodsko-posavske županije, počevši od 19. studenog 2013.g. te funkciju članice Upravnog vijeća HRVATSKOG CENTRA ZA ZADRUŽNO PODUZETNIŠTVO, počevši od 23. ožujka 2017.g. Dužnosnica je, pored ostalog, navela i podatak da je u razdoblju 12 mjeseci prije stupanja na dužnost obavljala poslove voditeljice službe u Ministarstvu regionalnog razvoja i fondova Europske unije.

Uvidom u izvadak iz sudskog registra Trgovačkog suda u Slavonskom Brodu Povjerenstvo je utvrdilo da je pod matičnim brojem subjekta 050028485 upisana ustanova Županijska uprava za ceste Brodsko-posavske županije, sa sjedištem u Slavonskom brodu (dalje u tekstu: ŽUC Brodsko-posavske županije). Kao jedini osnivač upisana je Brodsko-posavska županija.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080432592 upisana ustanova HRVATSKI CENTAR ZA ZADRUŽNO PODUZETNIŠTVO, sa sjedištem u Zagrebu. Kao jedini osnivač ove ustanove upisana je Republika Hrvatska. U sudskom registru, kao zadnji upis pod rednim brojem 18 od 3. siječnja 2019.g. upisan je podatak da Zakonom o izmjenama Zakona zadrugama („Narodne novine br. 114/18.) od 19.12.2018. godine HRVATSKI CENTAR ZA ZADRUŽNO PODUZETNIŠTVO prestaje s radom s danom 2. siječnja 2019.g.

Uvidom na službene mrežne stranice ustanove HRVATSKI CENTAR ZA ZADRUŽNO PODUZETNIŠTVO (*zadruge.coop.hr*), utvrđeno je da je u rubrici „o nama“, pored ostalog, naveden podatak da je ista ustanova osnovana Zakonom o izmjenama i dopunama Zakona o zadrugama („Narodne novine br. 76/14.), kao i podatak da je jedan od članova Upravnog vijeća Katica Mišković, kao predstavnica Ministarstva regionalnog razvoja i fondova Europske unije.

Uvidom u podatke Porezne uprave o dohocima i primicima, na temelju posebnog ovlaštenja, utvrđeno je da Katica Mišković, u razdoblju otkad je stupila na dužnost 1. srpnja 2017.g. nije primila nijednu uplatu od javne ustanove HRVATSKI CENTAR ZA ZADRUŽNO PODUZETNIŠTVO, dok je posljednju uplatu od javne ustanove ŽUC Brodsko-posavske županije za obavljanje funkcije članice Upravnog vijeća primila 3. srpnja 2017., dakle za obavljanje ove funkcije u lipnju odnosno mjesecu u kojem još nije obnašala dužnost.

Ujedno, Povjerenstvo je utvrdilo da je dužnosnica Katica Mišković 21. srpnja 2017.g. ŽUC Brodsko-posavske županije podnijela dopis kojim obavještava da je imenovana pomoćnicom ministra regionalnog razvoja i fondova Europske unije te da, sukladno članku 14. stavku 2. ZSSI-a, nema više pravo na primanje naknade za članstvo u Upravnom vijeću iste ustanove te moli da joj se ista novčana naknada više ne isplaćuje.

Nadalje, uvidom u Registar ustanova i izvanproračunskih fondova od posebnog interesa, koji Povjerenstvo vodi sukladno članku 30. stavku 1. podstavku 2. ZSSI-a, utvrđeno je da je ŽUC Brodsko-posavske županije proglašena ustanovom od posebnog interesa u smislu članka 14. stavka 2. ZSSI-a, Odlukom o utvrđivanju pravnih osoba od posebnog interesa za Brodsko-posavsku županiju („Službeni vjesnik Brodsko-posavske županije“ br. 7/11., na snazi od 18. lipnja 2011.).

Slijedom navedenog, iz prikupljenih podataka i dokumentacije Povjerenstvo je utvrdilo da, vezano za okolnost da je istovremeno uz obnašanje dužnosti pomoćnice ministra regionalnog razvoja i fondova Europske unije počevši od 1. srpnja 2017.g. obavljala funkciju predsjednice Upravnog vijeća Županijske uprave za ceste Brodsko-posavske županije, u postupanju dužnosnice nije došlo do moguće povrede članka 14. stavka 1. i 2. ZSSI-a, s obzirom da je ista javna ustanova proglašena ustanovom od posebnog interesa za Brodsko-posavsku županiju prije nego je dužnosnica stupila na dužnost te se obzirom da za obavljanje iste funkcije dužnosnica nije primala novčanu naknadu. Stoga je Povjerenstvo, na temelju članka 39. stavka 1. ZSSI-a, donijelo odluku da vezano za navedene okolnosti neće pokrenuti postupak sukoba interesa, kao u točki I. izreke ovog akta.

Uvidom u Odluku Hrvatskog sabora o Popisu pravnih osoba od posebnog državnog interesa („Narodne novine“ broj 144/10., 16/14., 55/15., 105/15.) Povjerenstvo je utvrdilo da javna ustanova HRVATSKI CENTAR ZA ZADRUŽNO PODUZETNIŠTVO, čiji je osnivač Republika Hrvatska, nije proglašena kao ustanova od posebnog državnog interesa.

Uvidom podatke evidentirane u Registru ustanova i izvanproračunskih fondova od posebnog interesa, Povjerenstvo je utvrdilo da javna ustanova HRVATSKI CENTAR ZA ZADRUŽNO PODUZETNIŠTVO nije odlukom nadležnog predstavničkog tijela proglašen ustanovom od posebnog interesa za bilo koju jedinicu lokalne ili područne (regionalne) samouprave.

Povjerenstvo, je radi razmatranja radi li se o situaciji iznimke iz članka 14. stavka 2. ZSSI-a, da dužnosnica obavlja funkciju članice Upravnog vijeća ustanove HRVATSKI CENTAR ZA ZADRUŽNO PODUZETNIŠTVO, razmotrilo odredbe Zakona o izmjenama i dopunama Zakona o zadrugama („Narodne novine br. 76/14.), kojim je ista ustanova osnovana.

Člankom 8. toga Zakona izmijenjen je članak 49. Zakona o zadrugama, kojom odredbom je propisano da se tim Zakonom osniva HRVATSKI CENTAR ZA ZADRUŽNO PODUZETNIŠTVO (u daljnjem tekstu: Centar) kao javna ustanova koja usklađuje i zastupa interese zadruga, zadružnih saveza i drugih fizičkih i pravnih osoba koje na odgovarajući način unapređuju i promiču zadrugarstvo, sudjeluje u praćenju, unapređivanju i razvoju zadruga i zadrugarstva u cjelini. Istim člankom propisano je da Centar ima status javne ustanove.

Nadalje, člankom 15. izmijenjen je članak 54.a Zakona o zadrugama, kojim je u stavku 1. tada propisano da Upravno vijeće Centra čine predsjednik i četiri člana, pri čemu predsjednika Upravnog vijeća i trojicu članova imenuje Vlada Republike Hrvatske na prijedlog nadležnih ministarstava na rok od četiri godine te mogu biti ponovno imenovani.

Stavkom 2. toga članka tada je propisano da je predsjednik Upravnog vijeća predstavnik ministarstva nadležnog za poduzetništvo i obrt, a da su ostali članovi Upravnog vijeća predstavnici nadležnih ministarstava i to po jedan iz ministarstva nadležnog za poljoprivredu, jedan iz ministarstva nadležnog za branitelje, jedan iz ministarstva nadležnog za regionalni razvoj, a da je jedan član Upravnog vijeća predstavnik zaposlenika Centra.

Prema tome, odredbama Zakona o zadrugama, kao posebnog zakona, a koji je bio na snazi u vrijeme kada je Katica Mišković imenovana članicom Upravnog vijeća ustanove HRVATSKI CENTAR ZA ZADRUŽNO PODUZETNIŠTVO, kao predstavnica Ministarstva regionalnog razvoja i fondova Europske unije, nije bilo propisano da pomoćnik ministra u ministarstvu nadležnom za regionalni razvoj obavlja funkciju člana Upravnog vijeća ove ustanove po položaju. Tim više, u vrijeme kad je Katica Mišković imenovana na funkciju članice Upravnog vijeća (23. ožujka 2017.g., kako je navedeno u Izvješćima o imovinskom stanju), još uvijek je obavljala državnu službu u navedenom ministarstvu, a na dužnost pomoćnice ministra je stupila tek nešto više od tri mjeseca kasnije.

Slijedom navedenog, Povjerenstvo zaključuje da Katica Mišković ne obnaša funkciju članice Upravnog vijeća ustanove HRVATSKI CENTAR ZA ZADRUŽNO PODUZETNIŠTVO po položaju na temelju posebnog Zakona, u smislu iznimke koju propisuje članak 14. stavak 2. ZSSI-a.

Imajući u vidu podatke iz sudskog registra, radi razmatranja okolnosti vremenskog trajanja predmetne moguće povrede članka 14. stavka 1. ZSSI-a, koju je potrebno utvrditi konačnom odlukom, Povjerenstvo je razmotrilo odredbe Zakona o izmjenama Zakona zadrugama („Narodne novine br. 114/18.).

Člankom 11. toga Zakona propisano je da Danom stupanja na snagu toga Zakona HRVATSKI CENTAR ZA ZADRUŽNO PODUZETNIŠTVO prestaje s radom, a da poslove Centra preuzima ministarstvo nadležno za poduzetništvo i obrt. No, člankom 13. stavkom 2. istog Zakona propisano je da mandat ravnatelju, predsjedniku i članovima Upravnog vijeća Centra prestaje danom brisanja iz sudskog registra. Stoga Povjerenstvo zaključuje da, iako je ustanova HRVATSKI CENTAR ZA ZADRUŽNO PODUZETNIŠTVO u trenutku donošenja ove odluke prestala s radom, sukladno navedenoj odredbi članka 13. stavka 2. Zakona o izmjenama Zakona zadrugama, s obzirom da u vrijeme donošenja ove odluke ista ustanova još nije brisana iz sudskog registra, mandat dužnosnice Katice Mišković na funkciji članice Upravnog vijeća iste ustanove i dalje traje.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a od strane dužnosnice Katice Mišković, koja proizlazi iz obnašanja dužnosti pomoćnice ministra regionalnog razvoja i fondova Europske unije počevši od 1. srpnja 2017.g. te istovremenog obavljanja funkcije članice Upravnog vijeća ustanove HRVATSKI CENTAR ZA ZADRUŽNO PODUZETNIŠTVO, a koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave niti je posebnim zakonom određeno da je dužnosnica član Upravnog vijeća navedene ustanove po položaju. Stoga je Povjerenstvo donijelo odluku kao u točki II. izreke ovog akta.

Dužnosnica Katica Mišković poziva se u točki III. izreke ove odluke da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na moguću povredu članka 14. stavka 1. ZSSI-a, navedene u točki II. odluke. Poziva se dužnosnica da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnice vezano za predmetnu moguću povredu članka 14. stavka 1. ZSSI-a iz točke II. izreke. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Katica Mišković, elektroničkom dostavom
2. Objava na internetskoj stranici Povjerenstva
3. Pismohrana